***ODLUKA***

***O OBRAZOVANJU UPRAVE ZA IMOVINU AUTONOMNE POKRAJINE VOJVODINE***

 ***("Sl. list AP Vojvodine", br. 14/2014, 16/2014, 55/2014 i 1/2016)***

**Član 1**

Obrazuje se Uprava za imovinu Autonomne pokrajine Vojvodine (u daljem tekstu: Uprava), za obavljanje stručnih poslova u vezi sa imovinom Autonomne pokrajine Vojvodine (u daljem tekstu: AP Vojvodina).

**Član 2**

Uprava:

1. vodi jedinstvenu evidenciju o nepokretnostima u svojini AP Vojvodine;

2. vodi evidenciju o stanju, vrednosti i kretanju sredstava u javnoj svojini AP Vojvodine koje koristi, u skladu sa zakonom;

3. vodi jedinstvenu evidenciju udela AP Vojvodine u imovini pravnih lica;

4. upravlja privremeno oduzetom imovinom na osnovu ugovora sa nadležnim državnim organom;

5. obavlja normativno-pravne i druge stručne poslove koji se odnose na:

- pribavljanje, upravljanje (osiguranje, staranje o naplati zakupnine i dr.) i raspolaganje stvarima u javnoj svojini koje podrazumeva: davanje stvari na korišćenje, davanje stvari u zakup, prenos prava javne svojine na drugog nosioca javne svojine (sa naknadom ili bez naknade) uključujući i razmenu, otuđenje stvari, zasnivanje hipoteke na nepokretnostima, ulaganje u kapital i zalaganje pokretnih stvari;

- pribavljanje, upravljanje i raspolaganje udelima AP Vojvodine u imovini pravnih lica;

- sprovođenje mera zaštite pokrajinske imovine;

- raspoređivanje na korišćenje stambenih zgrada, odnosno stanova i poslovnih prostorija, ako propisima AP Vojvodine nije drugačije propisano;

- čuvanje i evidenciju poklona u pokrajinskoj svojini;

- uknjižbu pokrajinske svojine na nepokretnostima;

- druge poslove određene propisima AP Vojvodine, u skladu sa zakonom.

**Član 3**

Uprava ima svojstvo pravnog lica.

**Član 4**

Uprava ima pečat.

Pečat Uprave je okruglog oblika i sadrži u sredini grb Republike Srbije i AP Vojvodine i sledeći tekst: "Republika Srbija Autonomna pokrajina Vojvodina Uprava za imovinu Autonomne pokrajine Vojvodine Novi Sad", ispisan na srpskom jeziku ćiriličkim pismom i na mađarskom, slovačkom, hrvatskom, rumunskom i rusinskom jeziku i njihovom pismu.

**Član 5**

Sredstva za rad Uprave obezbeđuju se u budžetu AP Vojvodine.

**Član 6**

Upravom rukovodi direktor.

Direktora Uprave postavlja i razrešava Pokrajinska vlada na period od četiri godine, na predlog predsednika Pokrajinske vlade.

Direktor Uprave predstavlja Upravu, organizuje i obezbeđuje obavljanje poslova na efikasan način, donosi akta za koja je ovlašćen i odlučuje o pravima, dužnostima i odgovornostima zaposlenih.

Direktor Uprave za svoj rad i rad Uprave odgovoran je Pokrajinskoj vladi.

**Član 7**

Uprava ima jednog ili više pomoćnika direktora Uprave.

Pomoćnika direktora Uprave postavlja Pokrajinska vlada na period od četiri godine, na predlog direktora Uprave.

Pomoćnik direktora Uprave rukovodi zaokruženom oblašću rada Uprave za koju se obrazuje sektor i za svoj rad odgovara direktoru Uprave.

**Član 8**

Direktor Uprave može pojedina ovlašćenja iz člana 6. stav 3. ove odluke preneti posebnim aktom na pomoćnika direktora.

**Član 9**

Pokrajinska vlada postaviće direktora Uprave u roku od sedam dana od dana stupanja na snagu ove odluke.

**Član 10**

Direktor Uprave dužan je da donese pravilnik o unutrašnjoj organizaciji i sistematizaciji radnih mesta u Upravi, u roku od 30 dana od dana stupanja na snagu ove odluke.

Na pravilnik iz stava 1. ovog člana, saglasnost daje Pokrajinska vlada.

**Član 11**

Na organizaciju i rad Uprave u pogledu ovlašćenja i odgovornosti direktora, kao i u pogledu prava, obaveza i odgovornosti zaposlenih i postavljenih lica, primenjuju se propisi koji važe za pokrajinske organe uprave.

**Član 12**

Uprava preuzima od Uprave za zajedničke poslove pokrajinskih organa: zaposlene iz Sektora za imovinu i drugih sektora Uprave za zajedničke poslove pokrajinskih organa u skladu sa potrebama Uprave, kao i prava, obaveze, predmete, opremu, sredstva za rad i arhivu, koji su potrebni za vršenje poslova iz preuzetog dela delokruga.

**Član 13**

Ova odluka stupa na snagu narednog dana od dana objavljivanja u "Službenom listu Autonomne Pokrajine Vojvodine", a primenjivaće se od 1. maja 2014. godine.

***Samostalni član Odluke o izmeni
Odluke o obrazovanju Uprave za imovinu Autonomne Pokrajine Vojvodine***

*("Sl. list AP Vojvodine", br. 16/2014)*

**Član 2**

Ova odluka stupa na snagu narednog dana od dana objavljivanja u "Službenom listu Autonomne Pokrajine Vojvodine".

***Samostalni član Odluke o izmeni
Odluke o obrazovanju Uprave za imovinu Autonomne Pokrajine Vojvodine***

*("Sl. list AP Vojvodine", br. 1/2016)*

**Član 2**

Ova odluka stupa na snagu danom objavljivanja u "Službenom listu APV".